b"\n_START_ARTICLE_\nLa fletxa negra\n_START_SECTION_\nArgument\n_START_PARAGRAPH_\nSir Daniel, un noble que canvia sovint de b\xc3\xa0ndol per cobd\xc3\xadcia durant la guerra, adopta un jove, Dick Shelton, despr\xc3\xa9s d'assassinar el seu pare. Quan en Dick deixa de ser un nen i descobreix la veritat, escapa al bosc, on s'uneix a un grup de bandolers que tenen com a arma i s\xc3\xadmbol la fletxa negra i que volen fer caure tots els opressors de la regi\xc3\xb3, entre ells Sir Daniel. Per\xc3\xb2 abans de la revelaci\xc3\xb3 coneix una altra captiva del lord, Joanna, disfressada de noi per despistar els qui la persegueixen. En Dick i la Joanna s'enamoren i ell jura rescatar-la i impedir el seu casament amb un noble a qui ella no estima._NEWLINE_Despr\xc3\xa9s de viure diverses aventures al bosc i al mar, en Dick i els seus companys reben el suport dels partidaris de la casa de York, comandats pel futur rei, per assetjar la vila de Sir Daniel. T\xc3\xa9 lloc una dura batalla on el jove \xc3\xa9s armat cavaller i descobreix els horrors de la guerra. Per aix\xc3\xb2 acaba perdonant els seus enemics (que malgrat tot moren a mans dels bandolers) i aconsegueix finalment el matrimoni desitjat. Un cop en possessi\xc3\xb3 de la seva her\xc3\xa8ncia, premia tots aquells qui l'han ajudat en el seu cam\xc3\xad.\n_START_SECTION_\nInflu\xc3\xa8ncies\n_START_PARAGRAPH_\nL'argument general sembla derivar de les hist\xc3\xb2ries contingudes en les Paston Letters (conjunt de cartes hist\xc3\xb2riques) sobre algunes de les batallaes de la Guerra de les Dues Roses. La figura dels bandolers t\xc3\xa9 ecos de la hist\xc3\xb2ria de Robin Hood, de qui s'agafa fins i tot s\xc3\xadmbols com les robes verdes. Les aventures estan narrades seguint les petjades d'Ivanhoe, molt apreciat al seu temps. _NEWLINE_Una altra influ\xc3\xa8ncia remarcable \xc3\xa9s la de Shakespeare i les seves obres hist\xc3\xb2riques, especialment en el tractament dels escassos personatges reals de la novel\xc2\xb7la, entre els quals sobresurt Ricard III d'Anglaterra. El ress\xc3\xb2 de Hamlet en la venjan\xc3\xa7a del pare, que ha definir el paper que jugar\xc3\xa0 a la vida el protagonista i que el fa renegar d'aquells que el van cuidar de petit, \xc3\xa9s evident.\n_START_SECTION_\nTemes\n_START_PARAGRAPH_\nEn la novel\xc2\xb7la apareixen alguns dels temes recurrents en Stevenson. El primer d'ells \xc3\xa9s la figura del doble. Cada figura t\xc3\xa9 el seu contrapunt moral: sir Daniel actua com el mal pare, mentre que els nobles que l'envolten s\xc3\xb3n figures paternals positives; Richard mata nom\xc3\xa9s per necessitat mentre que el noble Richard (futur rei) es complau en l'assassinat; ell representa els valors masculins (valor, honor) i es contraposa a la Joanna disfressada de noi; el mal capell\xc3\xa0 (Sir Oliver) per\xc3\xb2 respectable es contraposa al t\xc3\xa8oric lladre Lawless que acaba morint com un bon monjo. Aquest dualisme s'aprecia en altres obres, essent L'estrany cas del Dr. Jekyll i Mr. Hyde la m\xc3\xa9s c\xc3\xa8lebre._NEWLINE_El segon tema t\xc3\xadpic \xc3\xa9s la figura del pare absent o negligent, reflex de la biografia de l'autor. Tots els joves de la novel\xc2\xb7la acaben perdent de forma violenta els seus parents i queden orfes de figures de refer\xc3\xa8ncia, fer que els obliga a buscar el seu propi cam\xc3\xad (un tema propi de l'adolesc\xc3\xa8ncia, p\xc3\xbablic inicial del llibre).\n_START_SECTION_\nEstil i estructura\n_START_PARAGRAPH_\nL'origen de la novel\xc2\xb7la \xc3\xa9s un enc\xc3\xa0rrec per a una revista de literatura juvenil de l'\xc3\xa8poca. Aquest p\xc3\xbablic marca l'estil: poques descripcions, predomini de l'acci\xc3\xb3 i del di\xc3\xa0leg apassionat i escasses refer\xc3\xa8ncies extratextuals. El llenguatge adopta un fals registre hist\xc3\xb2ric, amb expressions i arcaismes que volen recrear la parla medieval (sense que responguin a l'angl\xc3\xa8s antic real). El lligam amb el p\xc3\xbablic juvenil ha contribu\xc3\xaft al menyspreu de l'obra per part de la cr\xc3\xadtica, incloent-hi el mateix autor._NEWLINE_Stevenson, tot i escriure a finals del segle XIX, renegava del realisme i el seu estil est\xc3\xa0 marcat pel romanticisme. En s\xc3\xb3n proves el passat medieval idealitzat; la import\xc3\xa0ncia de l'amor en la trama; les exageracions, hip\xc3\xa8rboles i exclamacions en les converses i un cert gust pels personatges marginals, vistos com els \xc3\xbanics que viuen de forma aut\xc3\xa8ntica, com ara els bandolers o els mariners. _NEWLINE_La publicaci\xc3\xb3 seriada marca l'estructura del llibre: els diversos cap\xc3\xadtols interrompen sovint l'acci\xc3\xb3 amb suspens (alguns d'ells fins i tot pertanyen a entregues diferents, de manera que un epidosi quedava dividit en dues setmanes)i cadasc\xc3\xba presenta aventures que poden ser llegides amb relativa autonomia dins el fil argumental general. La novel\xc2\xb7la es pot dividir en dues parts: la primera correspon a l'encontre entre els dos amants i la seva descoberta progressiva de la veritat i la segona, a l'hivern, inclou els episodis b\xc3\xa8l\xc2\xb7lics del rescat de la dama i la venjan\xc3\xa7a. Els diversos fascicles (i la posterior reedici\xc3\xb3 en volum \xc3\xbanic) van ser molt lucratius per a Stevenson."